CELEX: 32021D0117
Language: lv
Date: 2021-02-01 00:00:00
Title: Komisijas Īstenošanas lēmums (ES) 2021/117 (2021. gada 1. februāris), ar ko Īstenošanas lēmumu (ES) 2019/919 groza attiecībā uz mazizmēra kuģiem piemērojamiem saskaņotajiem standartiem par benzīna motora un/vai benzīna tvertnes nodalījumu ventilāciju un elektriskajiem ventilatoriem

2.2.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 36/39
               
            
         KOMISIJAS ĪSTENOŠANAS LĒMUMS (ES) 2021/117
         (2021. gada 1. februāris),
         ar ko Īstenošanas lēmumu (ES) 2019/919 groza attiecībā uz mazizmēra kuģiem piemērojamiem saskaņotajiem standartiem par benzīna motora un/vai benzīna tvertnes nodalījumu ventilāciju un elektriskajiem ventilatoriem
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1025/2012 (2012. gada 25. oktobris) par Eiropas standartizāciju, ar ko groza Padomes Direktīvas 89/686/EEK un 93/15/EEK un Eiropas Parlamenta un Padomes Direktīvas 94/9/EK, 94/25/EK, 95/16/EK, 97/23/EK, 98/34/EK, 2004/22/EK, 2007/23/EK, 2009/23/EK un 2009/105/EK, un ar ko atceļ Padomes Lēmumu 87/95/EEK un Eiropas Parlamenta un Padomes Lēmumu Nr. 1673/2006/EK (1), un jo īpaši tās 10. panta 6. punktu,
         tā kā:
         
                     (1)
                  
                  
                     Saskaņā ar Eiropas Parlamenta un Padomes Direktīvas 2013/53/ES (2) 14. pantu ražojumus, kas atbilst tiem saskaņotajiem standartiem vai to daļām, uz kuriem atsauces ir publicētas Eiropas Savienības Oficiālajā Vēstnesī, pieņem par atbilstīgiem minētajos standartos vai to daļās iekļautajām prasībām, kā noteikts Direktīvas 2013/53/ES 4. panta 1. punktā un minētās direktīvas I pielikumā.
                  
               
                     (2)
                  
                  
                     Ar Komisijas Īstenošanas lēmumu C(2015) 8736 (3) Komisija iesniedza Eiropas Standartizācijas komitejai (CEN) un Eiropas Elektrotehnikas standartizācijas komitejai (Cenelec) pieprasījumu Direktīvas 2013/53/ES īstenošanas vajadzībām izstrādāt un pārskatīt saskaņotos standartus, lai pievērstos pamatprasībām, kas noteiktas Direktīvas 2013/53/ES 4. panta 1. punktā un minētās direktīvas I pielikumā un kas ir stingrākas salīdzinājumā ar atcelto Eiropas Parlamenta un Padomes Direktīvu 94/25/EK (4).
                  
               
                     (3)
                  
                  
                     Ar Īstenošanas lēmumu C(2015) 8736 CEN un Cenelec tika arī iesniegts pieprasījums pārskatīt standartus, kuru atsauces ir publicētas ar Komisijas Paziņojumu 2015/C 087/01 (5).
                  
               
                     (4)
                  
                  
                     Pamatojoties uz Īstenošanas lēmumā C(2015) 8736 pausto prasījumu, CEN un Cenelec pārskatīja saskaņoto standartu EN ISO 11105:2017, uz kuru atsauce ir publicēta ar Komisijas Paziņojumu 2018/C 209/05 (6). Tā rezultātā tika pieņemts saskaņotais standarts EN ISO 11105:2020 “Mazizmēra kuģi. Benzīna motora un/vai benzīna tvertnes nodalījumu ventilācija”.
                  
               
                     (5)
                  
                  
                     Komisija kopā ar CEN ir novērtējusi, vai CEN izstrādātais saskaņotais standarts EN ISO 11105:2020 atbilst Īstenošanas lēmumā C(2015) 8736 izklāstītajam pieprasījumam.
                  
               
                     (6)
                  
                  
                     Lai nepieļautu sprādzienbīstamu gāzu uzkrāšanos minētajos nodalījumos, standartā EN ISO 11105:2020 izklāstītas prasības par ventilācijas uzstādīšanu benzīna motora un benzīna tvertnes nodalījumos uz atpūtas kuģiem, kuros piedziņai, elektroenerģijas ražošanai vai mehāniskās jaudas iegūšanai izmanto benzīna motoru(-s).
                  
               
                     (7)
                  
                  
                     Standarts EN ISO 11105:2020 atbilst pamatprasībām, kuras bija paredzēts aptvert un kuras ir izklāstītas Direktīvas 2013/53/ES 4. panta 1. punktā, kā arī minētās direktīvas I pielikuma A daļas 5.1.2. un 5.2.2. punktā. Tāpēc ir lietderīgi atsauci uz minēto standartu publicēt Eiropas Savienības Oficiālajā Vēstnesī.
                  
               
                     (8)
                  
                  
                     Standartam EN ISO 11105:2020 ir jāaizstāj standarts EN ISO 11105:2017. Tāpēc atsauce uz saskaņoto standartu EN ISO 11105:2017 no Eiropas Savienības Oficiālā Vēstneša C sērijas ir jāatsauc.
                  
               
                     (9)
                  
                  
                     Lai dotu ražotājiem pietiekami daudz laika sagatavoties standarta EN ISO 11105:2020 piemērošanai, standarta EN ISO 11105:2017 atsauces atsaukšana ir jāatliek.
                  
               
                     (10)
                  
                  
                     Standartam EN ISO 11105:2020 arī ir jāaizstāj standarts EN ISO 9097:2017 “Mazizmēra kuģi. Elektriskie ventilatori”, uz kuru atsauce ir publicēta ar Paziņojumu 2018/C 209/05. Standarts EN ISO 9097:2017 paredz vispārīgās prasības par elektriskajiem ventilatoriem, kas uzstādīti uz atpūtas kuģiem. Tāpēc atsauce uz saskaņoto standartu EN ISO 9097:2017 no Eiropas Savienības Oficiālā Vēstneša C sērijas ir jāatsauc.
                  
               
                     (11)
                  
                  
                     Komisijas Īstenošanas lēmuma (ES) 2019/919 (7) I pielikumā ir uzskaitītas atsauces uz saskaņotajiem standartiem, uz kuru pamata prezumē atbilstību Direktīvai 2013/53/ES. Atsauce uz saskaņoto standartu EN ISO 11105:2020 būtu jāiekļauj minētā īstenošanas lēmuma I pielikumā.
                  
               
                     (12)
                  
                  
                     Īstenošanas lēmuma (ES) 2019/919 II pielikumā ir uzskaitītas atsauces uz saskaņotajiem standartiem, kas izstrādāti Direktīvas 2013/53/ES īstenošanas vajadzībām un kas ir atsaukti no Eiropas Savienības Oficiālā Vēstneša. Atsauce uz saskaņoto standartu EN ISO 11105:2017 un EN ISO 9097:2017 būtu jāiekļauj minētā īstenošanas lēmuma II pielikumā.
                  
               
                     (13)
                  
                  
                     Tāpēc Īstenošanas lēmums (ES) 2019/919 būtu attiecīgi jāgroza.
                  
               
                     (14)
                  
                  
                     No dienas, kad Eiropas Savienības Oficiālajā Vēstnesī publicēta atsauce uz saskaņoto standartu, tāda standarta ievērošana ļauj izdarīt prezumpciju par atbilstību attiecīgajām Savienības saskaņošanas tiesību aktos noteiktajām pamatprasībām. Tāpēc šim lēmumam būtu jāstājas spēkā tā publicēšanas dienā,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2019/919 groza šādi:
            
                        1)
                     
                     
                        lēmuma I pielikumu groza saskaņā ar šā lēmuma I pielikumu;
                     
                  
                        2)
                     
                     
                        lēmuma II pielikumu groza saskaņā ar šā lēmuma II pielikumu.
                     
                  
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
            II pielikuma 2. punktu piemēro no 2022. gada 1. augusta.
         
         
            Briselē, 2021. gada 1. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 316, 14.11.2012., 12. lpp.
         
         
            (2)  Eiropas Parlamenta un Padomes Direktīva 2013/53/ES (2013. gada 20. novembris) par atpūtas kuģiem un ūdens motocikliem un ar ko atceļ Direktīvu 94/25/EK (OV L 354, 28.12.2013., 90. lpp.).
         
            (3)  Komisijas Īstenošanas lēmums C(2015) 8736 (2015. gada 15. decembris) par standartizācijas pieprasījumu Eiropas Standartizācijas komitejai un Eiropas Elektrotehnikas standartizācijas komitejai attiecībā uz atpūtas kuģiem un ūdens motocikliem, lai atbalstītu Eiropas Parlamenta un Padomes 2013. gada 20. novembra Direktīvu 2013/53/ES par atpūtas kuģiem un ūdens motocikliem un ar ko atceļ Direktīvu 94/25/EK.
         
            (4)  Eiropas Parlamenta un Padomes Direktīva 94/25/EK (1994. gada 16. jūnijs) par dalībvalstu normatīvo un administratīvo aktu tuvināšanu attiecībā uz izpriecu kuģiem (OV L 164, 30.6.1994., 15. lpp.).
         
            (5)  Komisijas paziņojums saistībā ar Eiropas Parlamenta un Padomes 1994. gada 16. jūnija Direktīvas 94/25/EK par dalībvalstu normatīvo un administratīvo aktu tuvināšanu attiecībā uz izpriecu kuģiem īstenošanu (Saskaņoto standartu nosaukumu un numuru publicēšana saskaņā ar Savienības saskaņošanas tiesību aktiem) (OV C 87, 13.3.2015., 1. lpp.).
         
            (6)  Komisijas paziņojums, kas sagatavots, īstenojot Eiropas Parlamenta un Padomes Direktīvu 2013/53/ES par atpūtas kuģiem un ūdens motocikliem un ar ko atceļ Direktīvu 94/25/EK (Saskaņoto standartu nosaukumu un numuru publicēšana saskaņā ar Savienības saskaņošanas tiesību aktiem) (OV C 209, 15.6.2018., 137. lpp.).
         
            (7)  Komisijas Īstenošanas lēmums (ES) 2019/919 (2019. gada 4. jūnijs) par atpūtas kuģu un ūdens motociklu saskaņotajiem standartiem, kas izstrādāti Eiropas Parlamenta un Padomes Direktīvas 2013/53/ES īstenošanas vajadzībām (OV L 146, 5.6.2019., 106. lpp.).
      
      
         
            I PIELIKUMS
            Īstenošanas lēmuma (ES) 2019/919 I pielikumā pievieno šādu 34. ierakstu:
            
               
                           Nr.
                        
                        
                           Atsauce uz standartu
                        
                     
                           “34.
                        
                        
                           EN ISO 11105:2020
                        
                     
                            
                        
                        
                           Mazizmēra kuģi. Benzīna motora un/vai benzīna tvertnes nodalījuma ventilācija”
                        
                     
         
      
      
         
            II PIELIKUMS
            Īstenošanas lēmuma (ES) 2019/919 II pielikumu groza šādi:
            
                        1)
                     
                     
                        pievieno šādu 31. ierakstu:
                        
                                    Nr.
                                 
                                 
                                    Atsauce uz standartu
                                 
                              
                                    “31.
                                 
                                 
                                    EN ISO 9097:2017
                                    Mazizmēra kuģi. Elektriskie ventilatori”
                                 
                              
                  
                        2)
                     
                     
                        pievieno šādu 32. ierakstu:
                        
                                    Nr.
                                 
                                 
                                    Atsauce uz standartu
                                 
                              
                                    “32.
                                 
                                 
                                    EN ISO 11105:2017
                                    Mazizmēra kuģi. Benzīna motora un/vai benzīna tvertnes nodalījuma ventilācija”